text: [{"text_idx": "#000001", "text": "Landsbankin: Sannli\u0301kt at innla\u0301nsrenturnar fara at h\u00e6kka"}, {"text_idx": "#000002", "text": "Nu\u0301 stjo\u0301rin i\u0301 evropeiska mi\u00f0bankanum hevur bo\u00f0a\u00f0 fra\u0301 rentuh\u00e6kkingum i\u0301 juli og september, fer danski Nationalbankin v\u00e6ntandi eisini at h\u00e6kka rentuna, og si\u0301\u00f0ani v\u00e6ntast f\u00f8roysku peningastovnarnarnir at fylgja hesum"}, {"text_idx": "#000003", "text": "Stjo\u0301rin i\u0301 evropeiska mi\u00f0bankanum hevur bo\u00f0a\u00f0 fra\u0301, at rentuh\u00e6kkingar ver\u00f0a framdar i\u0301 juli og september ma\u0301na\u00f0 i\u0301 2022, sum fer at f\u00f8rka renturnar uppum null aftur."}, {"text_idx": "#000004", "text": "Ta\u0301 evropeiski mi\u00f0bankin h\u00e6kkar rentuna, fer danski Nationalbankin v\u00e6ntandi at h\u00e6kka rentuna vi\u00f0, sum si\u0301\u00f0ani v\u00e6ntast at hava rentuh\u00e6kkingar i\u0301 f\u00f8roysku bankunum vi\u00f0 s\u00e6r. Hetta merkir, at ta\u00f0 um stutta ti\u0301\u00f0 er sannli\u0301kt, at negativ renta fyri innla\u0301n i\u0301 f\u00f8roysku bankunum aftur ver\u00f0ur positiv, skrivar Landsbankin."}, {"text_idx": "#000005", "text": "Enn ver\u00f0ur negativ renta kravd av upph\u00e6ddum, sum bankar hava standandi sum innskot i\u0301 Nationalbankanum, men ta\u0301 evropeiski mi\u00f0bankin h\u00e6kkar rentuna, fer Nationalbankin v\u00e6ntandi at h\u00e6kka rentuna vi\u00f0. Renturnar, sum f\u00f8roysku bankarnir bjo\u0301\u00f0a si\u0301num kundum, plaga at fylgja rentuni hja\u0301 Nationalbankanum. Fyrsti bankin i\u0301 Danmark, Saxo bank, hevur longu bo\u00f0a\u00f0 fra\u0301, at bankin ikki longur fer at krevja negativa rentu fyri innla\u0301n fra\u0301 kundum si\u0301num vi\u00f0 virkna\u00f0 fra\u0301 i\u0301 morgin, 1. juli."}, {"text_idx": "#000006", "text": "Fyrst kravdu f\u00f8roysku bankarnir einans negativa rentu fra\u0301 vinnukundum, men i\u0301 2020 var\u00f0 innla\u0301nsrentan eisini l\u00e6kka\u00f0 ni\u00f0urum null hja\u0301 privatkundum."}, {"text_idx": "#000007", "text": "Ikki allir kundar gjalda negativa rentu fyri si\u0301ni innla\u0301n, men einans teir vi\u00f0 innla\u0301ni, sum fer uppum eina a\u0301vi\u0301sa upph\u00e6dd. I\u0301 2020 rinda\u00f0u privatkundar 11,6 millio\u0301nir kro\u0301nur fyri si\u0301ni innla\u0301n a\u0301 11 milliardir kro\u0301nur i\u0301 negativum rentum i\u0301 f\u00f8roysku bankunum, me\u00f0an teir i\u0301 2021 rinda\u00f0u 26 millio\u0301nir kro\u0301nur fyri si\u0301ni innla\u0301n a\u0301 11,7 milliardir kro\u0301nur. Marki\u00f0 fyri, n\u00e6r negativ renta skal gjaldast, var sostatt l\u00e6gri i\u0301 2021 enn i\u0301 2020, skrivar Landsbankin."}, {"text_idx": "#000008", "text": "Mi\u00f0al innla\u0301nsrenta i\u0301 f\u00f8royskum bankum (Mynd: Landsbankin)"}, {"text_idx": "#000009", "text": "Vinarliga broyt ti\u0301nar kennifi\u0301la - og privatli\u0301vsstillingar fyri at si\u0301ggja hetta innihaldStillingar av farsporum"}]